ДЕЛЕГИРАН РЕГЛАМЕНТ (ЕС) 2015/531 НА КОМИСИЯТА
от 24 ноември 2014 година
за допълнение на Регламент (ЕС) № 508/2014 на Европейския парламент и на Съвета, изразяващо се в дефиниране на допустимите разходи, които могат да бъдат подпомагани от Европейския фонд за морско дело и рибарство с цел подобряване на хигиената, здравните условия, безопасността и условията на труд на рибарите, опазване и възстановяване на морското биологично разнообразие и морските екосистеми, смекчаване на изменението на климата и подобряване на енергийната ефективност на риболовните кораби
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (1), и по-специално член 32, параграф 4, член 40, параграф 4 и член 41, параграф 10 от него,
като има предвид, че:
(1)
В съответствие с Регламент (ЕС) № 508/2014 Комисията е оправомощена да определя специфични правила за допустимостта на разходите във връзка с операциите за опазване и възстановяване на морското биологично разнообразие и морските екосистеми в рамките на устойчивите риболовни дейности; допустимостта на разходите за операции, имащи за цел смекчаване на изменението на климата и подобряване на енергийната ефективност на риболовните кораби, и допустимостта на операции, имащи за цел подобряване на хигиената, здравните условия, безопасността и условията на труд на рибарите.
(2)
Всички разпоредби в настоящия регламент са по аспекти, свързани с допустимостта на разходи или операции, а две от тях са свързани с операции, включващи инвестиции на борда на корабите. Също така всички тези мерки имат влияние върху начина на извършване на риболовната дейност. Следователно тези разпоредби са тясно свързани помежду си. С оглед да се осигури последователност на тези разпоредби и да се улесни тяхното цялостно разглеждане, както и компактният достъп до тях от страна на всички жители на ЕС, тези разпоредби следва да се приемат в рамките на един и същ законодателен акт.
(3)
Риболовната дейност продължава да е една от най-опасните професии, със значителен брой произшествия с малки риболовни кораби. Във връзка с това в директиви 93/103/ЕО (2) и 92/29/EИО (3) на Съвета са определени минимално допустими изисквания за здравните условия и безопасността при работата на борда на риболовните кораби, които следва да бъдат въведени в националното законодателство. В Регламент (ЕС) № 508/2014 се предвижда финансиране на някои инвестиции с цел подобряване на хигиената, здравните условия, безопасността и условията на труд на рибарите, при условие че те надхвърлят изискванията, определени в законодателството на ЕС и националното законодателство. Поради това е необходимо да се уточни кои разходи във връзка с такива специфични инвестиции, включително за обучение по опазване на здравето и за информационни кампании, могат да бъдат финансирани по Регламент (ЕС) № 508/2014.
(4)
Закупуването и инсталирането на борда на корабите на оборудване, предназначено за намаляване на емисиите на замърсители и парникови газове и за подобряване на енергийната ефективност на риболовните кораби може да допринесе за постигане на целите във връзка с изменението на климата. Ефективната експлоатация на корабите също може да доведе до значително намаление на консумацията на енергия. В член 41, параграф 1, буква а) от Регламент (ЕС) № 508/2014 се предвижда финансиране на инвестиции в оборудване или на борда на корабите, имащи за цел намаляване на емисиите на замърсители или парникови газове и подобряване на енергийната ефективност на риболовните кораби, както и инвестиции в риболовни уреди, при условие че не се засяга избирателността на тези риболовни уреди, както и инвестиции за енергийни одити и схеми за енергийна ефективност. Поради това е необходимо допълнително да се уточни кои разходи могат да бъдат финансирани от ЕФМДР за насърчаване на постигането на тези цели.
(5)
Също трябва да бъде уточнен и видът на разходите, свързани с операции, които допринасят за опазването и възстановяването на морското биологично разнообразие и морските екосистеми и компенсационните режими в рамките на устойчивите риболовни дейности. Тези операции следва да включват основните принципи за екологосъобразна инфраструктура, определени в Съобщението на Комисията (4) относно екологосъобразната инфраструктура (5), които могат да имат значителен принос за прилагането на политиките, при които за цялостното или частичното постигане на целите се използват природосъобразни решения.
(6)
Допустимите разходи във връзка с операциите съгласно член 32, член 40, параграф 1 и член 41, параграф 1, буква а) от Регламент (ЕС) № 508/2014 трябва да съответстват на условията, определени в член 11, където е посочено, че операциите, които водят до увеличаване на риболовния капацитет на кораба, или оборудването, което повишава възможностите му да намира риба, не са допустими за подпомагане от ЕФМДР. С оглед да се запази стимулиращият характер на инвестициите, които са допустими по настоящия регламент, разходите във връзка с планови и превантивни ремонти, които поддържат съответното устройство в пригодно за работа състояние, следва да бъдат изключени от финансирането от ЕФМДР.
(7)
Тъй като периодът на допустимост за финансиране на операции от ЕФМДР вече започна на 1 януари 2014 г., за да се даде възможност за бързо прилагане на предвидените в настоящия регламент мерки, по-специално по отношение на допустимостта на разходите, както и за да се даде възможност на държавите членки да подготвят и приложат своята оперативна програма в рамките на ЕФМДР, настоящият регламент следва да влезе в сила на следващия ден след деня на публикуването му в Официален вестник на Европейския съюз,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ ПОЛОЖЕНИЯ
Член 1
Предмет
С настоящия регламент се определят:
а)
видовете операции, допустими за подпомагане от ЕФМДР с оглед подобряване на хигиената, здравните условия, безопасността и условията на труд на рибарите;
б)
разходите, допустими за подпомагане от ЕФМДР с оглед опазване и възстановяване на морското биологично разнообразие и морските екосистеми и компенсационните режими в рамките на устойчивите риболовни дейности;
в)
разходите, допустими за подпомагане от ЕФМДР с оглед подобряване на енергийната ефективност на риболовните кораби и смекчаване на изменението на климата.
ГЛАВА II
ОБЩИ РАЗПОРЕДБИ
Член 2
Разходи, които не са включени в допустимите разходи
1. Разходите за планови или превантивни ремонти на която и да е част от оборудването, които поддържат съответното устройство в пригодно за работа състояние, не са допустими за подпомагане от ЕФМДР въз основа на настоящия регламент.
2. Допустими за подпомагане от ЕФМДР са само тези разходи, които са необходими за или са пряко свързани с инсталирането на съоръжения, както е предвидено по настоящия регламент.
ГЛАВА III
РАЗХОДИ, СВЪРЗАНИ С ПОДОБРЯВАНЕТО НА ХИГИЕНАТА, ЗДРАВНИТЕ УСЛОВИЯ, БЕЗОПАСНОСТТА И УСЛОВИЯТА НА ТРУД НА РИБАРИТЕ
Член 3
Допустими операции по безопасността
По отношение на операциите, целящи подобряване на безопасността на рибарите на борда на риболовните кораби съгласно член 32 от Регламент (ЕС) № 508/2014, допустими за подпомагане от ЕФМДР са закупуването и в съответните случаи, монтажът на следните съоръжения:
а)
спасителни плотове;
б)
хидростатични разединители за спасителни плотове;
в)
лични локаторни маяци, като например радио буйове (EPIRB), които могат да бъдат прикрепени в спасителните жилетки и работното облекло на рибарите;
г)
лични спасителни средства за плаване (PFD), по-специално спасителни хидрокостюми (immersion suits) или костюми за оцеляване в морска среда (survival suits), спасителни пояси и спасителни жилетки;
д)
сигнални фалшфойери;
е)
устройства за изстрелване на спасителни въжета;
ж)
системи за спасяване на човек зад борда (MOB);
з)
огнеборско оборудване, като например пожарогасители, противопожарни одеяла, пожарни детектори и детектори за дим, дихателни апарати;
и)
противопожарни врати;
й)
отсекателни клапани за горивни резервоари;
к)
детектори за газове и алармени системи за наличие на газове;
л)
сантинни помпи и алармени системи за пропускане на вода;
м)
оборудване за радио и спътникови комуникации;
н)
водонепроницаеми люкове и врати;
о)
предпазители за машинното оборудване, например за лебедките и барабаните за мрежи;
п)
проходи и трапове за достъп;
р)
прожектори, палубно и аварийно осветление;
с)
освобождаващи предпазни механизми в случай че риболовен уред се закачи за подводно препятствие;
т)
камери и монитори за осигуряване на безопасност;
у)
оборудване и елементи, необходими за подобряване на палубната безопасност.
Член 4
Допустими операции за здравните условия
По отношение на операциите за доставка на оборудване, целящи подобряване на здравните условия на рибарите на борда на риболовните кораби съгласно член 32 от Регламент (ЕС) № 508/2014, допустими за финансиране са следните дейности:
а)
закупуване и монтаж на комплекти за първа помощ;
б)
закупуване на лекарства и средства за спешно лечение на борда;
в)
доставката на телемедицински системи, включително на електронни технологии, оборудване и съоръжения за медицински изображения, подходящи за дистанционни консултации на борда на корабите;
г)
доставка на справочници и ръководства за подобряване на здравните условия на борда;
д)
информационни кампании за подобряване на здравните условия на борда.
Член 5
Допустими операции, свързани с хигиената
По отношение на операциите за доставка на оборудване, целящи подобряване на хигиенните условия за рибарите на борда на риболовните кораби съгласно член 32 от Регламент (ЕС) № 508/2014, допустими за финансово подпомагане са закупуването и в съответните случаи, монтажът на следните съоръжения:
а)
санитарни съоръжения, като например тоалетни и умивални съоръжения;
б)
кухненски съоръжения и оборудване за съхранение на хранителни продукти;
в)
пречиствателни уреди за питейна вода;
г)
почистващо оборудване за поддържане на санитарните условия на борда;
д)
справочници и ръководства за подобряване на хигиената на борда, включително софтуерни инструменти.
Член 6
Допустими операции за работните условия
По отношение на операциите за доставка на оборудване, целящи подобряване на работните условия на борда на риболовните кораби съгласно член 32 от Регламент (ЕС) № 508/2014, допустими за финансиране са закупуването и, в съответните случаи, монтажът на следните съоръжения:
а)
палубни леери;
б)
шелтердекови конструкции и модернизация на каютите с оглед осигуряване на защита от неблагоприятни метеорологични условия;
в)
елементи във връзка с подобряване на безопасността в каютите и осигуряването на общи пространства за екипажа;
г)
съоръжения за намаляване на ръчното повдигане на товари, с изключение на машините, които са пряко свързани с риболовните операции като например лебедките;
д)
боя против подхлъзване и гумени постелки;
е)
изолационно оборудване против шум, топлина или студ и оборудване за подобряване на вентилацията;
ж)
работно облекло и екипировка за осигуряване на безопасност, като например водонепропускливи защитни ботуши, предпазители за очите и дишането, защитни ръкавици и шлемове или защитна екипировка срещу падане;
з)
предупредителни знаци за безопасност и при аварии;
и)
анализ на рисковете и оценки за определяне на рисковете за рибарите както в пристанищата, така и при плаване, с оглед вземане на мерки за намаляване на рисковете;
й)
справочници и ръководства за подобряване на работните условия на борда.
ГЛАВА IV
РАЗХОДИ, СВЪРЗАНИ С ОПАЗВАНЕТО И ВЪЗСТАНОВЯВАНЕТО НА МОРСКОТО БИОЛОГИЧНО РАЗНООБРАЗИЕ И МОРСКИТЕ ЕКОСИСТЕМИ В РАМКИТЕ НА УСТОЙЧИВИТЕ РИБОЛОВНИ ДЕЙНОСТИ
Член 7
Допустими разходи за събиране на отпадъци, извършвано от рибарите
По отношение на операциите за събиране на отпадъци в морето, извършвано от рибарите, както е посочено в член 40, параграф 1, буква а) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
отстраняване от морето на изгубени риболовни уреди, по-специално във връзка с борбата срещу непреднамерения риболов (ghost fishing);
б)
закупуване и в съответните случаи, монтаж на оборудване на борда за събиране и съхранение на отпадъци;
в)
създаване на схеми за събиране на отпадъци, в които да участват извършващите такава дейност рибари, включително и схеми с финансови стимули;
г)
закупуване и в съответните случаи, монтаж на оборудване в рибарските пристанища за съхранение и рециклиране на отпадъци;
д)
комуникационни и информационни кампании и кампании за повишаване на осведомеността, с цел насърчаване на рибарите и другите заинтересовани лица да участват в проекти за отстраняване на изгубени риболовни уреди;
е)
съответно обучение на рибари и пристанищни агенти.
Член 8
Допустими разходи за съоръжения, предназначени за опазване и развитие на морската фауна и флора
1. По отношение на операциите за изграждане, монтаж или модернизация на стационарни или преносими съоръжения съгласно член 40, параграф 1, буква б) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
закупуване и в съответните случаи, монтаж на оборудване за защита на морски райони от тралене;
б)
закупуване и в съответните случаи, монтаж на оборудване за възстановяване на деградирали морски екосистеми;
в)
разходи във връзка със съответни предварителни дейности, като например проучвания, научни изследвания или оценки;
г)
разходи, по отношение на най-отдалечените райони, за закупуване и в съответните случаи, монтаж на закотвени устройства за привличане на риба (anchored fish aggregating devices), допринасящи за устойчив и избирателен риболов, в съответствие с член 38, параграф 2 от Регламент (ЕС) № 508/2014.
2. По отношение на операциите по параграф 1 не са допустими следните видове разходи:
а)
за придобиване на кораб с цел той да бъде потопен и използван като изкуствен риф;
б)
разходи във връзка с изграждането и поддръжката на устройства за привличане на риба (fish aggregating devices), с изключение на разходите по параграф 1, буква г).
Член 9
Допустими разходи за допринасяне за по-добро управление или опазване на морските биологични ресурси
1. По отношение на операциите, целящи по-добро управление или опазване на морските биологични ресурси, съгласно член 40, параграф 1, буква в) от Регламент (ЕС) № 508/2014, които отговарят на условията по член 38 от цитирания регламент, допустими за финансова подкрепа са разходите за закупуване и в съответните случаи, монтаж на следните съоръжения:
а)
кръгли риболовни куки;
б)
акустични отблъскващи устройства (acoustic deterrent devices) по риболовните мрежи;
в)
устройства, препятстващи хващането на костенурки и други едри биологични видове (TED);
г)
въжета с лентички за пропъждане на птиците (streamer lines);
д)
други приспособления или съоръжения, които са се оказали ефективни за предотвратяване на случаен улов на защитени видове.
2. Също така допустими за финансово подпомагане са следните видове дейности и проекти:
а)
обучение на рибари за по-добро управление или опазване на морските биологични ресурси;
б)
проекти, отнасящи се за крайбрежни местообитания, имащи важно значение за риби, птици и други организми;
в)
също могат да бъдат допустими и проекти, отнасящи се за райони с важно значение за възпроизводството на рибите, като например крайбрежни влажни зони.
3. По отношение на замяната на съществуващи риболовни уреди със съответни уреди, имащи по-малко въздействие върху околната среда, допустими могат да са разходите във връзка с риболовни кощове и капани (fish pots and traps), въдичарство (jigging) и риболов с влакно (hand lining).
Член 10
Допустими разходи за подготовка на планове за опазване и управление по отношение на дейностите, свързани с риболова
По отношение на операциите за изготвяне на планове за опазване и управление по отношение на дейностите, свързани с риболова, както е посочено в член 40, параграф 1, буква г) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
провеждане на проучвания, по-специално за мониторинг и наблюдение на биологични видове и местообитания, включително за картографиране и за управление на рисковете;
б)
картографиране на риболовната активност и интензивност и на взаимодействията със защитените биологични видове и местообитания;
в)
провеждане на консултации със заинтересовани страни при изготвянето на плановете за управление;
г)
разработване и прилагане на показатели за натоварванията и въздействията върху околната среда и провеждане на оценки на природозащитния статус;
д)
обучение на рибари и други лица, работещи за или от името на органи, отговарящи за управлението на морски защитени територии (МЗТ), имащи значение за изготвянето на планове за опазване и управление, по отношение на дейностите, свързани с риболова;
е)
определяне на очертанията на МЗТ;
ж)
наблюдение на биологични видове, включително заплати на персонала, провеждащ наблюдението;
з)
дейности за публична информация и повишаване на осведомеността по отношение на МЗТ;
и)
оценяване на въздействията на плановете за управление върху зони от „Натура 2000“ и върху риболовните райони, попадащи под въздействието на плановете за управление.
Член 11
Допустими разходи за управление, възстановяване и мониторинг на зони от „Натура 2000“ и на морски защитени територии
По отношение на операциите за управление, възстановяване и мониторинг на зони от „Натура 2000“ и на морски защитени територии и за повишаване на осведомеността, както е посочено в член 40, параграф 1, букви д), е) и ж) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
провеждане на консултации със заинтересовани страни при изготвянето на плановете за управление;
б)
разработване и прилагане на показатели за натоварванията и въздействията върху околната среда и провеждане на оценки на природозащитния статус;
в)
провеждане на наблюдение на зони от „Натура 2000“ и на МЗТ;
г)
обучение на лица, работещи за или от името на органи, отговарящи за управлението на зони от „Натура 2000“ и на МЗТ;
д)
обучение на рибари по опазването и възстановяването на морските екосистеми и по съответни алтернативни дейности, като например екотуризъм в зони от „Натура 2000“ и МЗТ;
е)
картографиране на риболовната дейност и провеждане на мониторинг на нейната интензивност, както и регистриране на взаимодействията на риболова със защитени биологични видове като тюлените, морските костенурки, делфините и морските птици;
ж)
подпомагане на разработването на мерки за управление на рибарството в зони от „Натура 2000“ и МЗТ, като например проучвания за оценка на въздействието и за оценка рисковете, включително дейности за подобряване на съгласуваността на тези проучвания;
з)
подпомагане на мерки за повишаване на осведомеността по въпросите на околната среда с участие на рибарите, във връзка с опазването и възстановяването на морското биологично разнообразие;
и)
сътрудничество и създаване на мрежови контакти на управителите на зоните от „Натура 2000“ и МЗТ.
Член 12
Допустими разходи за участие в други дейности, насочени към поддържане и подобряване на биологичното разнообразие и на ползите от екосистемите
1. По отношение на операциите във връзка с участие в други дейности, насочени към поддържане и подобряване на биологичното разнообразие и на ползите от екосистемите, както е посочено в член 40, параграф 1, буква и) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
разходи във връзка със схеми за изпитване на нови техники за мониторинг, и по-специално:
i)
системи за дистанционен електронен мониторинг, като например системи за видеонаблюдение (CCTV), както и за мониторинг и регистрация на случаен улов на защитени биологични видове;
ii)
схеми за регистрация на океанографски данни, като например температура, соленост, планктон, цъфтеж на водорасли и мътност;
iii)
картографиране на инвазивни чужди видове (ИЧВ);
iv)
дейности, включително проучвания, за предотвратяване и контрол на разпространението на ИЧВ;
б)
финансови стимули за инсталиране на борда на автоматични записващи устройства за мониторинг и регистриране на океанографски данни, като например температура, соленост, планктон, цъфтеж на водорасли и мътност;
в)
разходи за чартиране на кораби за стопански риболов по отношение на дейности по наблюдение на околната среда, в степен пропорционална на провежданата дейност;
г)
разходи за други научни дейности във връзка с картографирането и оценяването морските и крайбрежните екосистеми и на ползите от тях.
2. По отношение на дейностите, насочени към възстановяване на конкретни морски и крайбрежни местообитания за поддържане на устойчиви рибни запаси, както е посочено в член 40, параграф 1, буква и) от Регламент (ЕС) № 508/2014, допустими за подпомагане са следните дейности:
а)
дейности за намаляване на физичното и химичното замърсяване;
б)
дейности за намаляване на други физични натоварвания върху околната среда, включително на антропогенния подводен шум, който влияе отрицателно на биоразнообразието;
в)
позитивни природосъобразни мерки за опазване и съхранение на флората и фауната, включително повторно въвеждане или повишаване на запасите от местни биологични видове и прилагане на принципите за екологосъобразна инфраструктура, посочени в Съобщението на Комисията относно екологосъобразната инфраструктура (6);
г)
дейности за предотвратяване на разпространението, контрол и елиминиране на ИЧВ.
ГЛАВА V
РАЗХОДИ, СВЪРЗАНИ С НАСЪРЧАВАНЕ НА ЕНЕРГИЙНАТА ЕФЕКТИВНОСТ И НА СМЕКЧАВАНЕТО НА ИЗМЕНЕНИЕТО НА КЛИМАТА
Член 13
Допустими разходи, свързани с хидродинамиката на корабния корпус
1. По отношение на операциите, целящи подобряване на хидродинамиката на корабния корпус съгласно член 41, параграф 1, буква а) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
инвестиции в механизми за стабилност на корабите, като например скулови килове (bilge keels) и булбови носове (bulbous bows), допринасящи за подобряване на плавателните характеристики и стабилността;
б)
разходи във връзка с използването на нетоксични покрития срещу обрастване, като например медни покрития за намаляване на триенето;
в)
разходи във връзка с рулевото устройство, като например системи за управление на рулевото устройство и множествени рулове за намаляване на активността на руловете в зависимост от метеорологичните условия и състоянието на морето;
г)
изпитания в басейн с цел определяне на база за подобряване на хидродинамиката.
2. Разходите във връзка с базисната поддръжка на корпуса не са допустими за финансиране по този член.
Член 14
Допустими разходи, свързани с подобряване на задвижващата система на кораба
По отношение на операциите, целящи подобряване на задвижващата система на кораба съгласно член 41, параграф 1, буква а) от Регламент (ЕС) № 508/2014, допустими за финансова подкрепа са разходите за закупуване и, в съответните случаи, за монтаж на следните съоръжения:
а)
енергоефективни винтове, включително задвижващи валове;
б)
катализатори;
в)
енергоефективни генераторни агрегати, включително използващи като гориво водород или природен газ;
г)
задвижващи елементи, използващи възобновяема енергия, като например платна, хвърчила, вятърни турбини или фотоволтаични панели;
д)
носови подрулващи устройства;
е)
приспособяване на двигатели за работа с биогорива;
ж)
уреди, показващи икономичността на режима на работа на двигателя (иконометри), системи за спестяване на гориво и мониторингови системи;
з)
инвестиции в дюзи, подобряващи задвижващата система.
Член 15
Допустими разходи, свързани с инвестиции в риболовни уреди и съоръжения
По отношение на инвестициите в риболовни уреди и съоръжения съгласно член 41, параграф 1, буква а) от Регламент (ЕС) № 508/2014, допустими за финансова подкрепа са разходите във връзка със следните дейности:
а)
замяна на влачени риболовни уреди с алтернативни уреди;
б)
модификации във влачените риболовни уреди;
в)
инвестиции в оборудване за мониторинг на влачени риболовни уреди.
Член 16
Допустими разходи, свързани с инвестиции за намаляване на консумацията на електроенергия или на топлинна енергия
По отношение на инвестициите, целящи намаляване на консумацията на електроенергия или на топлинна енергия съгласно член 41, параграф 1, буква а) от Регламент (ЕС) № 508/2014, допустими за финансова подкрепа са следните разходи:
а)
инвестиции за подобряване на хладилните съоръжения, на системите за дълбоко замразяване или на изолацията, за кораби с дължина до 18 m;
б)
инвестиции за насърчаване на рециклирането на топлинната енергия на кораба, включващо улавяне и повторна употреба на топлинната енергия за спомагателни операции на кораба.
ГЛАВА VI
ЗАКЛЮЧИТЕЛНИ РАЗПОРЕДБИ
Член 17
Влизане в сила
Настоящият регламент влиза в сила на следващия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 24 ноември 2014 година.